**LIITE 5 - ESITYS UUSIKSI LIITON SÄÄNNÖIKSI**

1.Yhdistyksen nimi ja kotipaikka
Yhdistyksen nimi: Suomen lastenkulttuurikeskusten liitto ry. Kotipaikka: Tampere

2.Tarkoitus ja toiminnan laatu
Yhdistyksen tarkoituksena on edistää ammattimaisesti toimivien lasten- ja nuorten kulttuurikeskusten toimintaedellytyksiä, lastenkulttuuritoiminnan yleistä kehitystä ja tunnetuksi tekemistä, vahvistaa lastenkulttuurin osaamista Suomessa sekä toimia jäsentensä yhteistyöelimenä. Lisäksi yhdistyksen tarkoituksena on mahdollistaa ja koordinoida valtakunnallista ja kansainvälistä yhteistyötä tasa-arvoisen ja hyvinvointia tukevan lastenkulttuuritoiminnan kehittämiseksi kaikkialle Suomeen. Yhdistyksen tarkoituksena ei ole voiton tai muun välittömän taloudellisen ansion hankkiminen siihen osallisille. Tarkoituksensa toteuttamiseksi yhdistys ylläpitää valtakunnallista lastenkulttuurikeskusten verkostoa, harjoittaa tiedotus- ja julkaisutoimintaa, tarjoaa alan täydennyskoulutus- sekä alan muita palveluja, järjestää keskustelufoorumeita, tekee selvityksiä ja aloitteita, antaa asiantuntijalausuntoja, suosituksia ja asiantuntija-apua lasten ja nuorten kulttuuriin liittyvissä asioissa sekä osallistuu lastenkulttuurialan kansainväliseen yhteistyöhön.

Lisäksi yhdistys toteuttaa ja koordinoi valtakunnallisia ja kansainvälisiä yhteishankkeita ja projekteja, kokoaa systemaattisesti tietoja lastenkulttuurista ja alan toimijoista sekä tekee yhteistyötä kotimaisten ja ulkomaisten taide- ja tiede- ja ammattiyhteisöjen kanssa monitieteellisessä lapsia ja nuoria koskevassa tutkimuksessa ja välittää jäsenilleen tietoa alaan liittyvistä tutkimuksista.

Tarkoituksensa toteuttamiseksi yhdistys voi omistaa kiinteistöjä ja irtainta omaisuutta sekä hakea ja ottaa vastaan avustuksia, lahjoituksia ja testamentteja, kerätä varoja toimintansa tukemiseen toimeenpanemalla asianomaisella luvalla arpajaisia, varainkeräyksiä ja maksullisia juhlatilaisuuksia. Koulutus- ja julkaisutoiminnalla voidaan myös tukea yhdistyksen toimintaa.

3. Jäsenet
Yhdistyksen varsinaiseksi jäseneksi voidaan hyväksyä oikeuskelpoinen, kunnan, yhdistyksen tai muun vastaavan organisaation ylläpitämä, ammattimaisesti toimiva lastenkulttuurikeskus, joka hyväksyy yhdistyksen tarkoituksen ja sitoutuu . sen arvoihin, visioon ja missioon.

Yhteistyöjäseneksi voidaan hyväksyä toimija tai henkilö, joka hyväksyy yhdistyksen tarkoituksenja sitoutuu sen arvoihin, visioon ja missioon. Kannatusjäseneksi voidaan hyväksyä toimija tai henkilö, joka haluaa tukea yhdistyksen toimintaa ja hyväksyy sen tarkoituksen. Varsinaiset jäsenet, yhteistyöjäsenet ja kannatusjäsenet hyväksyy hakemuksesta yhdistyksen hallitus.

Kunniapuheenjohtajaksi tai kunniajäseneksi voidaan hallituksen esityksestä yhdistyksen kokouksessa kutsua henkilö tai toimija, joka on huomattavasti edistänyt ja tukenut yhdistyksen toimintaa.

4. Jäsenen eroaminen ja erottaminen
Jäsenellä on oikeus erota yhdistyksestä ilmoittamalla siitä kirjallisesti hallitukselle tai sen puheenjohtajalle taikka ilmoittamalla erosta yhdistyksen kokouksessa merkittäväksi pöytäkirjaan. Hallitus voi erottaa jäsenen yhdistyksestä, jos jäsen on jättänyt erääntyneen jäsenmaksunsa maksamatta tai on muuten jättänyt täyttämättä ne velvoitukset, joihin hän on yhdistykseen liittymällä sitoutunut tai on menettelyllään yhdistyksessä tai sen ulkopuolella huomattavasti vahingoittanut yhdistystä tai ei enää täytä laissa taikka yhdistyksen säännöissä mainittuja jäsenyyden ehtoja.

5. Liittymis- ja jäsenmaksu
Varsinaisilta jäseniltä, yhteistyöjäseniltä ja kannatusjäseniltä perittävän liittymismaksun ja vuotuisen jäsenmaksun suuruudesta erikseen kullekin jäsenryhmälle päättää syyskokous. Kunniapuheenjohtaja ja kunniajäsenet eivät suorita jäsenmaksuja.

6. Hallitus
Yhdistyksen asioita hoitaa hallitus, johon kuuluu syyskokouksessa valitut puheenjohtaja ja 6-8 muuta varsinaista jäsentä sekä kolme yleisvarajäsentä. Yleisvarajäsenet kutsutaan äänimääräjärjestyksessä hallituksen kokoukseen siten, että eniten ääniä saanut kutsutaan ensimmäisenä.  ~~Hallituksen jäsenet ovat henkilöitä, jotka edustavat varsinaisina jäseninä olevia lastenkulttuurikeskuksia. Jos hallituksen jäsenen asema muuttuu siten, ettei hän enää edusta ko. lastenkulttuurikeskusta, hänen tulee erota hallitusjäsenyydestä.~~ Hallituksen jäsenen toimikausi on kaksi kalenterivuotta.

Hallitus valitsee keskuudestaan varapuheenjohtajan sekä ottaa keskuudestaan tai ulkopuoleltaan sihteerin, rahastonhoitajan ja muut tarvittavat toimihenkilöt. Hallitus kokoontuu puheenjohtajan tai hänen estyneenä ollessaan varapuheenjohtajan kutsusta, kun he katsovat siihen olevan aihetta tai kun vähintään puolet hallituksen jäsenistä sitä vaatii. Hallituksen kokoukseen voidaan osallistua hallituksen tai yhdistyksen kokouksen niin päättäessä myös postitse taikka tietoliikenneyhteyden tai muun teknisen apuvälineen avulla kokouksen aikana tai ennen kokousta. Hallitus on päätösvaltainen, kun vähintään puolet sen jäsenistä ja puheenjohtaja tai varapuheenjohtaja ovat läsnä. Äänestykset ratkaistaan ehdottomalla ääntenenemmistöllä. Äänten mennessä tasan ratkaisee puheenjohtajan ääni, vaaleissa kuitenkin arpa.

Yhdistyksen hallitus valmistelee varsinaiset kokoukset, hoitaa ja valvoo yhdistyksen varoja, edustaa yhdistystä, ottaa ja erottaa yhdistyksen vakinaiset ja määräaikaiset työntekijät, nimeää yhdistyksen työryhmiä ja antaa lausuntoja yhdistykseen liittyvissä asioissa.

7. Yhdistyksen nimen kirjoittaminen
Yhdistyksen nimen kirjoittaa hallituksen puheenjohtaja ja varapuheenjohtaja, aina kaksi yhdessä tai hallituksen määräämät henkilöt yksin.

8. Tilikausi ja toiminnantarkastus/tilintarkastus
Yhdistyksen tilikausi on kalenterivuosi. Tilinpäätös tarvittavine asiakirjoineen ja hallituksen vuosikertomus on annettava toiminnantarkastajille/tilintarkastajille viimeistään kuukautta ennen kevätkokousta. Toiminnantarkastajien/tilintarkastajien tulee antaa kirjallinen lausuntonsa viimeistään kaksi viikkoa ennen kevätkokousta hallitukselle.

9. Yhdistyksen kokoukset
Yhdistyksen varsinaiseen kokoukseen voidaan osallistua hallituksen tai yhdistyksen kokouksen niin päättäessä myös postitse taikka tietoliikenneyhteyden tai muun teknisen apuvälineen avulla kokouksen aikana tai ennen kokousta. Yhdistys pitää vuosittain kaksi varsinaista kokousta. Yhdistyksen kevätkokous pidetään maalis-huhtikuussa ja syyskokous syys-marraskuussa hallituksen määräämänä päivänä. Ylimääräinen kokous pidetään, kun yhdistyksen kokous niin päättää tai kun hallitus katsoo siihen olevan aihetta tai kun vähintään kymmenesosa (1/10) yhdistyksen äänioikeutetuista jäsenistä sitä hallitukselta erityisesti ilmoitettua asiaa varten kirjallisesti vaatii. Kokous on pidettävä kolmenkymmenen vuorokauden kuluessa siitä, kun vaatimus sen pitämisestä on esitetty jollekin hallituksen jäsenelle. Yhdistyksen varsinaisissa kokouksissa on jokaisella varsinaisella jäsenellä yksi ääni, jota käyttää jäsenen lähettämä valtuutettu. Informaatio -ja kannatusjäsenillä ei ole läsnäolo -ja puheoikeutta kokouksissa. Kunniapuheenjohtajalla ja kunniajäsenellä on puheoikeus muttei äänioikeutta kokouksissa. Yhdistyksen kokouksen päätökseksi tulee, ellei säännöissä ole toisin määrätty, se mielipide, jota on kannattanut yli puolet annetuista äänistä. Äänten mennessä tasan ratkaisee kokouksen puheenjohtajan ääni, vaaleissa kuitenkin arpa.

10. Yhdistyksen kokousten koollekutsuminen
Hallituksen on kutsuttava yhdistyksen kokoukset koolle vähintään neljätoista vuorokautta ennen kokousta jäsenille postitetuilla kirjeillä tai sähköpostitse.

11. Varsinaiset kokoukset
Yhdistyksen kevätkokouksessa käsitellään seuraavat asiat:

1. kokouksen avaus
2. valitaan kokouksen puheenjohtaja, sihteeri, kaksi pöytäkirjantarkastajaa ja tarvittaessa kaksi ääntenlaskijaa
3. todetaan kokouksen laillisuus ja päätösvaltaisuus
4. hyväksytään kokouksen työjärjestys
5. esitetään tilinpäätös, vuosikertomus ja toiminnantarkastajien/tilintarkastajien lausunto
6. päätetään tilinpäätöksen vahvistamisesta ja vastuuvapauden myöntämisestä hallitukselle ja muille vastuuvelvollisille
7. käsitellään muut kokouskutsussa mainitut asiat.

Yhdistyksen syyskokouksessa käsitellään seuraavat asiat:
1. kokouksen avaus
2. valitaan kokouksen puheenjohtaja, sihteeri, kaksi pöytäkirjantarkastajaa ja tarvittaessa kaksi ääntenlaskijaa
3. todetaan kokouksen laillisuus ja päätösvaltaisuus
4. hyväksytään kokouksen työjärjestys
5. vahvistetaan toimintasuunnitelma, tulo- ja menoarvio sekä liittymis- ja jäsenmaksujen suuruudet seuraavalle kalenterivuodelle
6. valitaan hallituksen puheenjohtaja, muut jäsenet ja kolme yleisvarajäsentä
7. valitaan yksi tai kaksi toiminnantarkastajaa ja varatoiminnantarkastajaa taikka yksi tai kaksi tilintarkastajaa ja varatilintarkastajaa
8. käsitellään muut kokouskutsussa mainitut asiat

Mikäli yhdistyksen jäsen haluaa saada jonkin asian yhdistyksen kevät- tai syyskokouksen käsiteltäväksi, on hänen ilmoitettava siitä kirjallisesti hallitukselle niin hyvissä ajoin, että asia voidaan sisällyttää kokouskutsuun.

12. Sääntöjen muuttaminen ja yhdistyksen purkaminen
Päätös sääntöjen muuttamisesta ja yhdistyksen purkamisesta on tehtävä yhdistyksen kokouksessa vähintään kolmen neljäsosan (3/4) enemmistöllä annetuista äänistä. Kokouskutsussa on mainittava sääntöjen muuttamisesta tai yhdistyksen purkamisesta. Yhdistyksen purkautuessa käytetään yhdistyksen varat yhdistyksen tarkoituksen edistämiseen purkamisesta päättävän kokouksen määräämällä tavalla. Yhdistyksen tullessa lakkautetuksi käytetään sen varat samaan tarkoitukseen.